**ŠIAULIŲ MIESTO SAVIVALDYBĖS TARYBOS**

**KONTROLĖS KOMITETO**

**2022 METŲ VEIKLOS ATASKAITA**

 Šiaulių miesto savivaldybės tarybos Kontrolės komitetas, savo veikloje vadovaudamasis teisės aktais ir Šiaulių miesto savivaldybės tarybos reglamentu, dirbo pagal Šiaulių miesto savivaldybės tarybos 2022 m. vasario 3 d. sprendimu Nr. T-42 patvirtintą 2022–2023 metų veiklos programą.

Kontrolės komiteto veiklos tikslai – Šiaulių miesto savivaldybės tarybos (toliau – Savivaldybės taryba) sprendimų vykdymo kokybė, efektyvus ir teisėtas Šiaulių miesto savivaldybės biudžeto ir turto naudojimas, kontrolės rezultatų įgyvendinimo efektyvumas. Visose srityse kontrolė padeda sėkmingai funkcionuoti, išvengti klaidų ir jų nebekartoti ateityje. Be tinkamos kontrolės sistemos sunku kryptingai siekti užsibrėžto tikslo ir jį sėkmingai įgyvendinti. Kontrolė turi apimti veiklos sritis visais lygiais: t. y. nuo struktūros iki funkcijų.

Kontrolės komitetą sudarė: Aurimas Lankas (pirmininkas), Gintautas Lukošaitis (pirmininko pavaduotojas), Denis Michalenko, Aurimas Žvinys.

2022 m. įvyko 11 Kontrolės komiteto posėdžių. Nuo 2020 m. kovo 16 d. Lietuvos Respublikos Vyriausybės nutarimu Lietuvoje įvedus karantiną, komiteto posėdžiai vyko nuotoliniu būdu, naudojantis videokonferencinio ryšio platforma „Zoom.us“. Kontrolės komitetas apsvarstė 13 klausimų ir suorganizavo vieną išvažiuojamąjį komiteto posėdį.

Šiaulių miesto savivaldybės tarybai pateikė išvadą dėl Kontrolės ir audito tarnybos ateinančių metų veiklos planui vykdyti reikalingų asignavimų.

Kontrolės komiteto darbas yra kolegialus, tad posėdžiuose dalyvavo ir svarstomais klausimais nuomonę išreiškė ne tik Kontrolės komiteto nariai, bet ir Savivaldybės kontrolės ir audito tarnybos, Savivaldybės administracijos darbuotojai ir savivaldybei pavaldžių įstaigų vadovai, atstovai.

Kontrolės komitetas svarstė šiuos klausimus:

* Dėl Šiaulių miesto savivaldybės tarybos Kontrolės komiteto 2022–2023 metų veiklos programos patvirtinimo.
* Dėl 2022 metų veiklos plane numatyto veiklos audito „Sporto paskirties pastatų ir statinių ar sporto salių ir aikščių naudojimas“ objekto.
* Dėl Šiaulių miesto savivaldybės kontrolės ir audito tarnybos 2021 metų veiklos ataskaitos.
* Dėl Kontrolės komiteto gauto skundo.
* Dėl Koncesijos sutarties su Šiaulių arena.
* Dėl informacijos apie Kontrolės ir audito tarnybos veiklos plano vykdymą teikimo.
* Dėl leidimų viešajai prekybai (paslaugų teikimui) reglamentavo suderinimo su įstatymais ir kitais teisės aktais.
* Dėl Socialinių paslaugų teikimo veiklos audito.
* Dėl ŠRAC audito metu nustatytų neatitikimų finansinėse ataskaitose.
* Dėl sporto objektų valdymo ir naudojimo veiklos audito metu nustatytų trūkumų.
* Dėl Kontrolės ir audito tarnybos 2022 metų veiklos plano vykdymo.

Sausio mėnesį komitetas parengęs ir apsvarstęs, pritarė bei pateikė Tarybai tvirtinti Šiaulių miesto savivaldybės tarybos Kontrolės komiteto 2022–2023 metų veiklos programą.

Kontrolės komitetas vasario mėnesį posėdyje apsvarstė informaciją apie 2022 metų veiklos plane numatytą veiklos audito „Sporto paskirties pastatų ir statinių ar sporto salių ir aikščių naudojimas“ objektą. Komiteto nariai pasisakė bei diskutavo dėl bendruomenės fizinio aktyvumo skatinimo, dėl pilno sporto salių infrastruktūros išnaudojimo visuomenės poreikiams, dėl bendros internetinės sistemos sukūrimo, kuri leistų bendruomenės nariams registruotis ir sportuoti tuo metu laisvose sporto salėse.

Kovo mėnesį Kontrolės komitetas pritarė Šiaulių miesto savivaldybės kontrolės ir audito tarnybos 2021 metų veiklos ataskaitai.

Kontrolės komitetas balandžio mėnesį dalyvavo išvažiuojamajame posėdyje į UAB „Busturas“, kuriame išsamiai susipažino su įmonės 2019-2021 m. veikla, 2021-2023 m. strateginio veiklos plano įgyvendinimo 2021 metų ataskaita, taip pat 2022 – 2024 m. strateginiu veiklos planu, jos tikslų, uždavinių, priemonių, priemonių lėšų ir vertinimo kriterijų suvestine.

Rugpjūčio mėnesį komitetas apsvarstė Savivaldybės kontrolės ir audito tarnybos veiklos plano vykdymą. Aptarė klausimus dėl klaidingo darbo užmokesčio apskaitymo įstaigose, dėl netinkamo įstaigų duomenų inventorizavimo, dėl nebaigtų statybų metų pabaigai apskaityto turto, kurio statybos darbai baigti, dėl viešosios įstaigos ŠRAC nesuformuotų 3 901,0 tūkst. Eur atidėjinių įsipareigojimams pagal galiojantį Aplinkos ministro įsakymą dengti. Pritarė numatytam Socialinių paslaugų teikimo veiklos auditui.

Kontrolės komitetas rugsėjo mėnesį apsvarstė klausimą dėl ŠRAC audito metu nustatytų nesuformuotų specialiųjų atidėjinių įtraukimo į įmonės balansą ir jų atspindėjimo įmonės finansinei būklei. Apsvarstė klausimus dėl sporto objektų valdymo ir naudojimo veiklos audito metu nustatytų trūkumų, dėl bendrojo ugdymo ir sporto įstaigų infrastruktūros rezervacijos sistemos įdiegimo, dėl salių užimtumo, dėl sporto infrastruktūros atvėrimo visuomenei, dėl lėšų skiriamų infrastruktūros priežiūrai ir aikštynų atnaujinimo, dėl maksimalių asignavimų skyrimo tvarkos.

Spalio mėnesį komitetas aptarė situaciją dėl „Šiaulių arenos“ koncesijos sutarties. Apsvarstė ir pritarė 2023 metų Kontrolės ir audito tarnybos veiklos plano projektui ir 2023 metų Kontrolės ir audito tarnybos programos sąmatai.

Komitetas gruodžio mėnesį apsvarstė informaciją apie Savivaldybės kontrolės ir audito tarnybos 2022 metų veiklos plano vykdymą.

Kontrolės komitetas dirbo principingai ir atsakingai, komiteto nariai dalyvavo svarstymuose, reiškė savo nuomonę ir teikė prašymus bei pasiūlymus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_